Шорэ Хьэсин Ижащ ди вагъуэр
Тенджызым хуэдэщ дэни цIыхубэр,
ЗеIэт гукъеуэм и цIэр жаIэху,
Лъэпкъыр мэгуIэр, и гум тоIэбэр
Ехузри гущIэр, нэпсыр къыщIеху.
ЯIэту нэгур цIыхухэр зэплъыфкъым,
Псэншэ дияуэ, щэхуу зэхэтщ,
Я гур зыкъузыр бзэкIэ жаIэфкъым,
Дыгъэ пэзэзым мафIэу пэщIэтщ.
Къэхъуар ди хэкум и гум щIыхьауэ,
Бгыжь джэрпэджэжхэм щызэIэпах.
Псыкъелъэм гуауэр зыхищIэпауэ,
И уэрэд макъыр нэхъ ирешэх.
АдыгэлI щыпкъэу ди къуэш Станислав
ЩыIэжкъым, лъэпкъыр зэуэ къоуIэбжь,
Гуауэр мыл къату псэкIэ догъэвыр,
Ар хущIыхьакъым хъуну нэхъыжь.
Ижащ пасэIуэу лъэпкъым и вагъуэр,
Махуэр мазэхэ хъуауэ къытфIощI,
Итыжкъым дяпэ ди гъуэгугъэлъагъуэр,
Гукъутэ махуэм ди гур хегъэщI.
Псалъэхэм яIэщ щхьэж и къалэнхэр,
Гуауи гукъеуи ахэм зэдахь,
Ауэ сэ згъуэткъым щхьэкIуэм
хуэфащэр,
Си бзэ тенджызым сыхэтщ, гугъу сохь.
Уи акъыл жаныр къызэфIэщIакъым,
МылъкукIэ ажалым цIыхухэр къебгъэлт,
Хэт къолъэIуами, «хьэуэ» жыпIакъым,
ГуIэм и макъыр япэ зэхэпхт.
Дерхэ фи лъэпкъым и щIыхьыр пIэту,
И бын лъэрыхьу уэ епхьэкIащ,
Адыгэм щхьэкIэ уи псэр щIэптыну
Жыр шэпэIудзу уэ удиIащ.
ЩIэтащ, бгъэ лъэщу, лъэпкъыр
уи дамэм
Жагъуэгъуу диIэр къоплъмэ илIыкIт,
Уи гур хуэкъабзэу лъэпкъ
ныбжьэгъугъэм
ЦIыхугъэу пхэлъым куэди фIэлIыкIт.
ЦIыхухэр бгъэлажьэу, я бын япIыжу,
Лэжьэн, псэункIэ щапхъэ уахуэхъут,
Уи лъэпкъым нарту укъыщхьэщыжу
Упсэут лIы хуэдэ, куэди къохъуэхъут.
Дыщэ гъэжауэ фэеплъ пхуэфащэр
Уи гуащIэдэкIкIэ къабзэу пщIыжащ,
IуэхукIэ гъэнщIауэ буха уи гъащIэр
ЛIыгъэ еджапIэу ди гум къинащ.
ЖаIэр уи гъащIэр тыншу зыцIыхухэм
Дунейм уэ фIыуэ, псапэу щыпщIар,
Аращ Алыхьри щIэту кхъаблэпэм
Жэнэтым занщIэу, Стас, ущIэтхьар.
2006 гъэ
